МЕ́СЯЦА МА́Я В 29-й ДЕНЬ

Святи́теля Луки́, испове́дника,  
 архиепи́скопа Симферо́польскаго и Кры́мскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 4:

Святи́телю Христо́в Луко́,/ же́ртва Бо́гу свяще́нная,/ испове́дников честно́е украше́ние,/ Це́ркве Правосла́вныя удобре́ние,/ Кры́мския земли́ похвало́,/ врачу́ благи́й и ми́лостивый,/ моли́ от боле́зней и бед изба́витися/ ве́рою и любо́вию творя́щим всечестну́ю па́мять твою́.

Испове́дник свяще́нен/ и архипа́стырь благоприя́тен,/ благоче́стия о́браз/ и исто́чник исцеле́ний,/ святи́телю Луко́, яви́лся еси́,/ ты бо, посреде́ гоне́ний служе́ние Це́ркви и по́двиг врачева́ния не оста́вив,/ до́бре лю́дем послужи́л еси́./ Те́мже, свяще́нное соверша́юще торжество́,/ пе́сньми духо́вными тя ублажа́ем.

Егда́ услы́шал еси́ боже́ственный глас, блаже́нне Луко́,/ тогда́, крест твой взем,/ Христу́ невозвра́тно после́довал еси́/ и, любо́вию к Нему́ распала́емь,/ посреде́ скорбе́й, боле́зней и бед/ испове́дание до́бре сохрани́л еси́./ Те́мже, свяще́нное соверша́юще торжество́,/ пе́сньми духо́вными тя ублажа́ем.

И́ны стихи́ры, глас 8:

Па́мять твою́, святи́телю Луко́,/ с похвала́ми соверша́юще,/ ра́дости духо́вныя исполня́ются ча́да Це́ркве Правосла́вныя/ и прие́млют, я́ко от исто́чника неоску́днаго,/ боле́знем и неду́гом благода́тное исцеле́ние,/ его́же и нам подава́й, врачу́ богоблаже́нне,/ моли́твами твои́ми.

Богому́дре святи́телю,/ я́ко живописа́тель изря́ден и врачева́тель иску́сен,/ апо́столу Луке́ уподо́бился еси́,/ наипа́че же, душе́ю ми́лостивою/ и се́рдцем люботру́дным тому́ после́дуя,/ во мра́це безбо́жия ве́ру непоро́чную утвержда́л еси́./ Сего́ ра́ди мо́лим тя:/ исцели́ и просвети́ ду́ши на́ша моли́твами твои́ми.

Святи́телю Луко́ богоблаже́нне,/ в темни́цах и изгна́ниих/ на всяк день боле́знем и напа́стем приобща́яся,/ страда́ния Христа́ ра́ди возлюби́л еси́/ и, пре́лести зи́му теплото́ю боже́ственныя благода́ти растопи́в,/ ко Христу́, Незаходи́мому Сия́нию,/ со сла́вою всели́лся еси́./ Сего́ ра́ди мо́лим тя:/ исцели́ и просвети́ ду́ши на́ша моли́твами твои́ми.

Сла́ва, глас то́йже:

Святи́телю о́тче Луко́ пречу́дне,/ служи́телю Та́ин Боже́ственных,/ де́лателю виногра́да Христо́ва,/ ве́ры утвержде́ние,/ Це́ркве Правосла́вныя сто́лпе непоколеби́мый,/ исто́чниче исцеле́ний оби́льный,/ Кры́мстей па́стве те́плый предста́телю,/ моли́ся Пресвяте́й Тро́ице/ спасти́ся душа́м на́шим.

И ны́не, Богоро́дичен: Царь Небе́сный:

Вход. Проки́мен дне. И чте́ния святи́тельская.

На лити́и стихи́ры, глас 6:

Днесь благода́тию Боже́ственнаго Ду́ха со́брани,/ лик соста́вим и песнь хвале́бную воспои́м,/ па́мять творя́ще святи́теля и испове́дника Луки́/ и, ди́внаго во святы́х Свои́х Бо́га благодаря́ще,/ торжества́ вино́внику моле́бне рцем:/ я́ко имы́й дерзнове́ние у Царя́ Сла́вы,/ врачева́телю прему́дре,/ моли́ вся́ких бед изба́витися/ любо́вию чту́щим тя.

Просвети́вся мно́гими доброде́тельми,/ ве́ры пра́выя свети́льник яви́лся еси́,/ святи́телю преблаже́нне Луко́,/ и, тьму нече́стия разгна́в,/ ве́рным путь спасе́ния уясни́л еси́./ Те́мже и в Черто́г Небе́сный всели́лся еси́,/ иде́же мо́лиши Христа́ Бо́га о душа́х на́ших.

И́ны стихи́ры, глас 1.

Подо́бен: Небе́сных чино́в:

Святи́телю Луко́, испове́дниче Христо́в,/ ты еси́ земли́ Кры́мстей похвала́/ и гра́ду Симферо́полю в ве́ре утвержде́ние,/ щит и побе́да на сопроти́вныя,/ безме́здный цели́тель стра́ждущих,/ всем нам помо́щник и засту́пник,/ и моли́твенник о душа́х на́ших.

Боже́ственными просвеще́ньми облиста́емь,/ мно́жеством доброде́телей, о́тче Луко́, обогати́лся еси́./ Те́мже богогла́сными словесы́ твои́ми,/ я́ко водо́ю животво́рною Ду́ха,/ напая́еши сердца́ ве́рных, чту́щих тя,/ Бо́жие милосе́рдие сим возвеща́я.

Днесь ра́дуется Не́бо и земля́,/ и Це́рковь Ру́сская торжеству́ет/ в честны́й день прославле́ния/ вели́каго уго́дника Бо́жия, святи́теля Луки́,/ цели́теля прехва́льнаго и врача́ до́браго,/ и моли́твенника те́плаго о душа́х на́ших.

Сла́ва, глас 8:

Святи́телю о́тче Луко́,/ просла́ви тя Госпо́дь жития́ ра́ди многотру́днаго/ да́ром врачева́ния неду́гов,/ сего́ ра́ди пра́зднующих све́тло па́мять твою́/ и любо́вию припа́дающих к тебе́/ соблюди́ от вся́ких боле́зней душе́вных и теле́сных/ и пода́й от Христа́ Бо́га на́шего/ мир и ве́лию ми́лость.

И ны́не, Богоро́дичен: Безневе́стная Де́во:

На стихо́вне стихи́ры, глас 2.

Подо́бен: Егда́ от Дре́ва:

Егда́ беззако́ннии лю́дие,/ зло́бою неве́рия ослепле́ннии,/ гоне́ния лю́тая на Це́рковь Ру́сскую воздвиго́ша/ и мно́гия па́стыри в темни́цы всади́ша,/ тогда́, свя́те Луко́ пресла́вне,/ любо́вию ко Христу́ распала́емь,/ во земли́ Самарка́ндстей небоя́зненно святи́тельства сан прия́л еси́/ и, па́ству ти от Бо́га вруче́нную,/ до́бре упа́сл еси́.

Стих: Свяще́нницы Твои́ облеку́тся в пра́вду/ и преподо́бнии Твои́ возра́дуются.

Егда́ безбо́жнии мучи́телие,/ беззако́нное веле́ние исполня́юще,/ ру́ки своя́ на тя возложи́ша/ и, я́ко злоде́я, изгна́нию преда́ша,/ тогда́, свя́те испове́дниче Христо́в,/ ве́рою в Сы́на Бо́жия укрепля́емь,/ гра́ды и ве́си земли́ Сиби́рския обходи́л еси́/ и лю́ди ея́, апо́стольскими труды́ просвеща́я,/ от неду́гов душе́вных и теле́сных врачева́л еси́.

Стих: Блаже́н муж, боя́йся Го́спода,/ в за́поведех Его́ восхо́щет зело́.

Егда́ нечести́вии уби́йцы,/ лю́тою зло́бою ды́шуще,/ непра́ведно тя оболга́ша/ и темни́чному заключе́нию преда́ша,/ тогда́, священноиспове́дниче Луко́ пресла́вне,/ страда́ния тя́жкая претерпева́я,/ мучи́телей безбо́жных не убоя́лся еси́/ и, все упова́ние на Бо́га возлага́я,/ о́браз му́жества ве́рным лю́дем яви́л еси́.

Сла́ва, глас 6:

Прииди́те, вси лю́дие,/ просла́вим ди́внаго святи́теля,/ в боже́ственней сла́ве пребыва́юща/ и моли́твами свои́ми ми́лость нам низпосыла́юща,/ на земли́ же мощьми́ свои́ми исцеле́ния ще́дро источа́юща;/ и велегла́сно Го́спода Бо́га на́шего возблагодари́м,/ я́ко дарова́ нам благода́тнаго врачева́теля/ и священноиспове́дника достохва́льнаго.

И ны́не, Богоро́дичен: Богоро́дице, Ты еси́ лоза́ и́стинная:

Тропа́рь, глас 1:

Возвести́телю пути́ спаси́тельнаго,/ испове́дниче непоколеби́мый,/ и́стинный храни́телю оте́ческих преда́ний,/ Правосла́вия наста́вниче,/ Кры́мския земли́ архипа́стырю,/ врачу́ богому́дрый, святи́телю Луко́,/ Христа́ Спа́са непреста́нно моли́,/ дарова́ти душа́м на́шим ве́лию ми́лость.

НА У́ТРЕНИ

На Бог Госпо́дь: тропа́рь святи́теля два́жды. Сла́ва, и ны́не, Богоро́дичен, глас 1: Гаврии́лу веща́вшу Тебе́, Де́во:

По 1-м стихосло́вии седа́лен, глас 3:

Но́вый свети́льник Це́ркве Ру́сския/ и моли́твенник те́плый за мир яви́лся еси́, святи́телю Луко́./ Те́мже и мы, припа́дающе к тебе́, взыва́ем:/ изба́ви нас от вся́кия беды́ и напа́сти/ и ко спасе́нию наста́ви моли́твами твои́ми.

Сла́ва, и ны́не, Богоро́дичен:

Богора́дованная Влады́чице,/ святи́телем похвало́, пра́ведным утвержде́ние и всем ве́рным утеше́ние!/ Спаси́ ны от наси́льства диа́воля и лю́тых прегреше́ний/ предста́тельством и моли́твами Твои́ми.

По 2-м стихосло́вии седа́лен, глас 6:

Я́ко ма́слина плодови́та и лампа́да, еле́я благово́ннаго испо́лнена,/ пред Бо́гом яви́лся еси́, святи́телю о́тче Луко́./ Сего́ ра́ди мо́лим тя:/ благоуха́нием святы́ни твоея́ отжени́ от нас смрад грехо́вный/ и еле́ем моли́тв твои́х исцели́ стру́пы душ и теле́с на́ших.

Сла́ва, и ны́не, Богоро́дичен, глас то́йже:

Не пре́зри моле́ния Твои́х рабо́в, мо́лимся, Влады́чице Всепе́тая,/ я́ко да изба́вимся вся́каго обстоя́ния.

Псало́м избра́нный: Услы́шите сия́, вси язы́цы:

По полиеле́и седа́лен, глас 4:

Всечестна́я и светоно́сная па́мять твоя́, святи́телю Луко́,/ испо́лни всех ра́дости и весе́лия духо́внаго./ Те́мже и мы, восхваля́юще во святи́тельстве труды́ твоя́/ и терпе́ние в испове́дничестве,/ сла́вим просла́вльшаго тя Го́спода./ Его́же моли́ спасти́ся нам, любо́вию тя почита́ющим.

Сла́ва, и ны́не, Богоро́дичен:

Спаси́ всех, к Тебе́ притека́ющих,/ моли́твами Твои́ми, Де́во Богоро́дице,/ и изба́ви вся́кия ну́жды и ско́рби.

Степе́нна, 1 антифо́н 4-го гла́са. Проки́мен, глас 1: Уста́ моя́ возглаго́лют прему́дрость/ и поуче́ние се́рдца моего́ ра́зум. Стих: Услы́шите сия́, вси язы́цы,/ внуши́те, вси живу́щии по вселе́нней. Евангелие от Иоанна, зачало 35, от полу.

По 50-м псалме́ стихи́ра, глас 6:

Па́стыря до́бра,/ испове́дника тве́рда,/ служи́теля Та́ин Христо́вых ве́рна/ и цели́теля неду́гов безме́здна/ ве́мы тя, святи́телю Луко́./ Сего́ ра́ди мо́лим тя:/ изба́ви ны от наве́тов вра́жиих,/ боле́зней душе́вных/ и неду́гов теле́сных.

Кано́н Пресвяте́й Богоро́дице со ирмосо́м на 6   
и святи́телю на 8. Глас 8.

Песнь 1

Ирмо́с: Ди́вному Бо́гу вели́чия принесе́м/ и великоле́пно с на́ми,/ да воспое́т земля́ и не́бо/ я́сно сла́ву Его́.

Во дни гоне́ний тя́жких на Це́рковь Ру́сскую/ свяще́нный сан во гра́де Ташке́нте небоя́зненно прия́л еси́, блаже́нне Луко́,/ и отсту́пники, нововведе́ния льсти́вая вводя́щия, му́жественне облича́л еси́,/ принося́ вели́чие Бо́гу и воспева́я сла́ву Его́.

Яви́лся еси́ па́стве твое́й, испове́дниче Христо́в,/ столп непоколеби́мый и защи́тник кре́пкий,/ боля́щим исцеле́ние, скорбя́щим утеше́ние,/ Бо́га велича́я и воспева́я сла́ву Его́.

Вседержи́теля и Го́спода о нас моли́, святи́телю Луко́,/ дарова́ти нам оставле́ние прегреше́ний,/ да с тобо́ю ди́внаго Бо́га возвели́чим и воспое́м сла́ву Его́.

Богоро́дичен: Тя призыва́ющим, Богороди́тельнице Пречи́стая,/ яви́лася еси́ спаси́тельное приста́нище и покро́в./ Те́мже любо́вию зове́м Ти:/ Влады́чице, спаси́ ны/ и научи́ ди́вному Бо́гу вели́чия приноси́ти и воспева́ти сла́ву Его́.

Песнь 3

Ирмо́с: Уподо́би мя, Христе́, у́мно горе́ Сио́нстей,/ возвы́сивый и утверди́вый в наде́жди о Тебе́/ и иска́павый ро́су благода́ти,/ Человеколю́бче.

Егда́ в Сиби́рскую зе́млю изгна́н был еси́, святи́телю,/ тогда́ мно́гия гра́ды ея́ апо́стольскими труды́ просвети́л еси́/ и, теле́сныя неду́ги врачу́я,/ о лю́дех Бо́гу моли́лся еси́,/ да источи́т на них ро́су благода́ти Своея́, я́ко Человеколю́бец.

Руко́ю твое́ю святи́тельскою о́чи слепы́м исцели́л еси́, врачу́ преди́вный,/ та́же и ду́ши их Све́том Христо́вым просвети́л еси́, моля́ся,/ да источи́т на них Госпо́дь ро́су благода́ти Своея́, я́ко Человеколю́бец.

Твои́ми поуче́нии, святи́телю Луко́,/ я́ко до́брый па́стырь, указа́л еси́ лю́дем путь в Ца́рство Небе́сное./ Сего́ ра́ди сла́вою от Бо́га увенча́лся еси́,/ Его́же моли́, да низпо́слет и нам ро́су благода́ти Своея́, я́ко Человеколю́бец.

Богоро́дичен: Люби́ти у́бо Тя, Пречи́стая Богома́ти, и пе́сньми прославля́ти/ науча́ет нас вели́кий Арха́нгел,/ сего́ ра́ди вопие́м Ти, Богоневе́сто:/ ра́дуйся, Благода́тная, Госпо́дь с Тобо́ю;/ ра́дуйся, Ра́досте А́нгелов и всех челове́ков.

Седа́лен, глас 8:

О́чи серде́чнеи ко Го́споду вы́ну име́я,/ испове́дник дерзнове́нный ве́ры Христо́вы яви́лся еси́, о́тче Луко́,/ и, си́лою слове́с боже́ственных полки́ безбо́жных отгоня́я,/ Кры́мскую па́ству му́дре упа́сл еси́./ Те́мже по кончи́не в Небе́сныя оби́тели со сла́вою водвори́лся еси́, святи́телю блаже́нне./ Моли́ Христа́ Бо́га грехо́в оставле́ние дарова́ти/ чту́щим всечестну́ю па́мять твою́.

Сла́ва, и ны́не, Богоро́дичен:

Тя Приста́нище и Сте́ну,/ Прибе́жище и Наде́жду,/ Покро́в и Заступле́ние те́плое и́мамы,/ к Тебе́ притека́ем и вопие́м приле́жно:/ спаси́, Богоро́дице, упова́ющия на Тя/ и от прегреше́ний изба́ви.

Песнь 4

Ирмо́с: Всел еси́ на ко́ни, апо́столи Твоя́, Го́споди,/ и прия́л еси́ рука́ма Твои́ма узды́ их,/ и спасе́ние бысть ежде́ние Твое́/ ве́рно пою́щим:/ сла́ва си́ле Твое́й, Го́споди.

Ю́же стяжа́л еси́ честно́ю Твое́ю Кро́вию,/ Це́рковь Твою́, Христе́, утверди́ и напра́ви на путь ми́ра,/ та́ко воздыха́л еси́, святи́телю о́тче Луко́,/ преподо́бнеи твои́ ру́це горе́ воздева́я.

Любо́вь Христо́ву в денноно́щных труде́х твои́х яви́л еси́, святи́телю:/ неду́жных безме́здно врачу́я,/ вдов и си́рых ми́лостивно пита́я,/ согреша́ющих кро́тко вразумля́я,/ уныва́ющих и отчаява́емых оте́чески утеша́я,/ о ни́хже и Же́ртву безкро́вную благогове́йно Бо́гу принося́.

Ни глад, ни мраз, ни темни́чная заключе́ния,/ ни безче́стия, ни му́ки, ни са́мая смерть/ возмого́ша разлучи́ти тя, святи́телю, от любве́ Христо́вы,/ ты бо, во изгна́нии сый и преде́лы земли́ Ру́сския обходя́,/ лю́дем ея́ о́браз па́стыря до́браго яви́л еси́/ и, я́ко столп непоколеби́мый пребыва́я,/ испове́дник ве́рен наре́клся еси́.

Богоро́дичен: Кре́пость на́ша Ты еси́, Пречи́стая Богома́ти,/ Твои́ми бо мольба́ми изба́вихомся вси от страсте́й и бед,/ обстоя́ний и неду́гов многообра́зных, Спа́су Христу́ зову́ще:/ сла́ва си́ле Твое́й, Го́споди.

Песнь 5

Ирмо́с: Повеле́ния Твоя́ просвеще́нием, Христе́ Бо́же,/ я́ко Благ, показа́л еси́,/ зане́, Светода́вче,/ от но́щи у́тренююще, сла́ву возсыла́ем.

Еди́ницу в Тро́ице, Триипоста́сное Божество́,/ богосло́вил еси́, Луко́ блаже́нне,/ и триеди́ный соста́в челове́ческаго естества́/ писа́нии твои́ми изъясни́л еси́.

Егда́ испыта́ние ра́тное прии́де на зе́млю на́шу,/ тогда́ ты, святи́телю, во враче́бнице гра́да Красноя́рска, враче́бное иску́сство прилага́я,/ мно́гия во́ины от неисце́льных ран исцели́л еси́ и к жи́зни возврати́л еси́.

Словеса́ похва́льная приими́ ны́не от нас, недосто́йных чад твои́х, святи́телю Луко́,/ и моли́ Христа́ Бо́га,/ да изба́вит нас шу́ияго стоя́ния/ и сподо́бит Небе́снаго Ца́рствия Своего́.

Богоро́дичен: Еди́на Чи́стая, Богороди́тельнице,/ не пре́зри моле́ний раб Твои́х,/ но уго́дника Твоего́ ра́ди/ принеси́ сия́ ко престо́лу Сы́на Твоего́,/ да спасе́т ду́ши на́ша.

Песнь 6

Ирмо́с: Отве́ргл мя еси́/ во глубины́ се́рдца морска́го,/ и ви́дех чудеса́ Твоя́, Го́споди.

Раздава́я после́дняя твоя́ и попече́ние о неиму́щих име́я,/ сироты́ и вдо́выя с любо́вию пита́л еси́,/ Ми́лостивому Спа́су подража́я.

Ду́хом ве́ры пламене́я,/ и́стинное благоче́стие ве́рным явля́л еси́, святи́телю Луко́,/ и, иере́и до́бре назира́я,/ к де́ланию па́стырскому тех наставля́л еси́.

Не отре́клся еси́ креста́ Госпо́дня/ во многотру́днем житии́ твое́м, архиере́ю Бо́жий,/ и ны́не архипа́стырем на́шим моли́твами твои́ми помози́,/ да пра́во пра́вят сло́во Боже́ственныя И́стины.

Богоро́дичен: Отрокови́це Богоизбра́нная, Де́во Мари́е,/ восхваля́ем Тя вси и ве́рно взыва́ем:/ моле́ние на́ше приими́ и проше́ния ско́ро испо́лни.

Конда́к, глас 1:

Я́ко звезда́ всесве́тлая,/ в нощи́ безбо́жия доброде́тельми просия́л еси́/ и, от гони́телей мно́го пострада́в,/ непоколеби́м ве́рою пребы́л еси́,/ враче́бною же му́дростию укра́шен,/ мно́гия лю́ди исцели́л еси́./ Сего́ ра́ди с любо́вию вопие́м ти:/ ра́дуйся, добропобе́дный испове́дниче,/ ра́дуйся, о́тче святи́телю Луко́,/ ра́дуйся, земли́ Ру́сския похвало́ и утвержде́ние.

И́кос:

Испове́данием тве́рдым Бо́га просла́вив,/ се́ятель духо́вных доброде́телей яви́лся еси́, Луко́ прехва́льне,/ и, я́ко архипа́стырь и учи́тель благоче́стия,/ нече́стия ре́вностный искорени́тель показа́лся еси́,/ жи́знь же в по́двизех и труде́х мно́гих соверши́в,/ вене́ц неувяда́емый от Го́спода прия́л еси́./ Сего́ ра́ди с любо́вию вопие́м ти:/ ра́дуйся, добропобе́дный испове́дниче,/ ра́дуйся, о́тче святи́телю Луко́,/ ра́дуйся, земли́ Ру́сския похвало́ и утвержде́ние.

Песнь 7

Ирмо́с: В нача́ле зе́млю основа́вый/ и Небеса́ сло́вом утверди́вый,/ благослове́н еси́ во ве́ки, Го́споди, Бо́же оте́ц на́ших.

Ева́нгельски Христу́ после́довав, о́тче Луко́,/ еле́ем любве́ врачева́л еси́ лю́ди стра́ждущия и боля́щия/ и, сло́во Бо́жие возвеща́я, святи́тельски потруди́лся еси́,/ да прославля́ют ве́рная ча́да Сотво́ршаго вся Го́спода, воспева́юще:/ благослове́н еси́ во ве́ки, Бо́же оте́ц на́ших.

Па́стырь до́брый слове́сному ста́ду твоему́ был еси́, святи́телю Луко́,/ ду́шу твою́ за него́ при́сно положи́ти гото́вый./ Те́мже яви́лся еси́ оби́димым засту́пник непреобори́мый,/ пра́вды Бо́жия ревни́тель неустраши́мый,/ си́льных ми́ра сего́ кро́ткий обличи́тель, Го́споду воспева́я:/ благослове́н еси́ во ве́ки, Бо́же оте́ц на́ших.

Ра́довахуся лю́дие гра́да Симферо́поля,/ зря́ще тя, о́тче Луко́, све́тлостию са́на святи́тельскаго облече́на/ и престо́лу благода́ти Бо́жия в моли́тве предстоя́ща./ Ты же, по апо́столу, вся всем быв,/ мно́гия ко Христу́ приве́л еси́,/ и́же ны́не Го́спода прославля́ют:/ благослове́н еси́ во ве́ки, Бо́же оте́ц на́ших.

Богоро́дичен: Ра́дости Пода́тельнице, Богороди́тельнице Пречи́стая,/ ве́рою сла́вящия и от души́ пою́щия Тя ра́дости неизрече́нныя испо́лни/ и Све́та Невече́рняго сподо́би, Де́во Богоблагода́тная.

Песнь 8

Ирмо́с: Покрыва́яй вода́ми превы́спренняя Своя́,/ полага́яй мо́рю преде́л песо́к/ и содержа́й вся,/ Тя пое́т со́лнце, Тя сла́вит луна́,/ Тебе́ прино́сит песнь вся тварь,/ я́ко Соде́телю всех во ве́ки.

И́мя твое́, святи́телю Луко́,/ я́коже благоуха́ние рая́ Бо́жия по всей земли́ прославля́ется,/ услажда́я сердца́ ве́рующих/ и призыва́я благода́рне воспева́ти Соде́теля всех во ве́ки.

Ны́не Престо́лу Бо́жию предстоя́,/ мо́лишися о лю́дех, тя призыва́ющих,/ на моли́тву же твою́ с ве́рою упова́ющих/ и благодаря́щих Соде́теля всех во ве́ки.

О, иера́рше богому́дре,/ ты, тече́ние жи́зни до́бре соверши́в,/ ве́ру Христо́ву в гоне́ниих и страда́ниих до́бре сохрани́л еси́,/ сего́ ра́ди ны́не вене́ц небе́сный от Пода́теля жи́зни обре́л еси́,/ ра́дуяся и воспева́я освяща́ющаго Соде́теля всех во ве́ки.

Богоро́дичен: Шед путе́м за́поведей Сы́на Твоего́, Богома́ти,/ весь род челове́ческий Твои́м Рождество́м от пра́отеческаго паде́ния воста́/ и кля́твы прама́терния изба́вися,/ воспева́я Соде́теля всех во ве́ки.

Песнь 9

Ирмо́с: Благослове́н Госпо́дь, Бог Изра́илев,/ воздви́гнувый рог спасе́ния нам/ в дому́ Дави́дове, о́трока Своего́,/ в ни́хже посети́ нас Восто́к с высоты́/ и напра́вил ны есть на путь ми́ра.

Ева́нгелие Христо́во пропове́дав, богому́дре святи́телю,/ служе́ние Бо́жие на земли́ страда́льчески соверши́л еси́/ и, прия́тия Святы́х Та́ин Христо́вых сподо́блься,/ о Бо́зе ми́рно почи́л еси́.

Ны́не с Вы́шними во́инствы моли́, уго́дниче Христо́в, Человеколю́бца Бо́га,/ дарова́ти притека́ющим к тебе́/ оставле́ние грехо́в и жития́ исправле́ние.

И по сме́рти, я́ко жив сый,/ благода́тию Бо́жиею с на́ми пребыва́еши, святи́телю Луко́, испове́дниче до́брый,/ укрепля́я нас тве́рдо стоя́ти в Правосла́вней ве́ре/ и в доброде́тельней жи́зни наставля́я.

Богоро́дичен: Е́же ра́дуйся, со арха́нгелом зове́м Ти, Чи́стая,/ я́ко Царя́ Небе́снаго родила́ еси́, Де́во Богоро́дице, и мо́лим Тя:/ изба́ви ны, рабы́ Твоя́, от ве́чныя сме́рти.

Свети́лен:

Свети́льник ве́ры и испове́дник тве́рдый яви́лся еси́, Луко́ пресла́вне./ Пло́тию, а́ще и почи́л еси́,/ но ду́хом в Ца́рствии невече́рнем со Христо́м пребыва́еши/ и при́сно мо́лишися Ему́ о всех,/ ве́рою и любо́вию тя почита́ющих.

Сла́ва, и ны́не, Богоро́дичен:

Вы́шних чинонача́лий Превы́шшая су́щи,/ нас, ни́жних, не оста́ви, Пречи́стая Влады́чице,/ но при́сно с на́ми бу́ди/ и от вся́ких наве́тов вра́жиих свободи́.

На хвали́тех стихи́ры, глас 4:

Красу́йся и лику́й, гра́де Симферо́полю,/ торжеству́йте, вси правосла́внии,/ зря́ще честны́я мо́щи врачева́теля безме́зднаго,/ источа́ющия исцеле́ния чу́дная/ всем, притека́ющим к ним с ве́рою/ и воспева́ющим Христа́ Жизнода́вца,/ подаю́щаго нам мир и ве́лию ми́лость.

Во хра́ме Святы́я Тро́ицы,/ иде́же лежа́т ны́не мо́щи твоя́,/ преблаже́нне Луко́ святи́телю,/ исцеле́ния подаю́тся всем челове́ком,/ ве́рою притека́ющим к ра́це твое́й./ Те́мже и мы усе́рдно мо́лим тя:/ моли́ Триипоста́снаго Бо́га/ дарова́ти нам мир и ве́лию ми́лость.

Весели́ся и торжеству́й земле́ Ру́сская,/ иму́щи пред Бо́гом моли́твенника те́пла,/ и́же, я́ко и́стинный па́стырь Христо́в,/ по́двиг страда́ния и испове́дничества в преде́лех твои́х соверши́./ Ны́не же в Небе́сней сла́ве Христу́ предстои́т/ и, взира́я на неизрече́нную Его́ добро́ту,/ прося́щим подае́т теле́сное здра́вие/ и мо́лит дарова́ти душа́м на́шим/ мир и ве́лию ми́лость.

Сла́ва, глас 8:

Святи́телю о́тче Луко́,/ ты, ева́нгельски Христа́ возлюби́в,/ Его́ Боже́ственное и́го и крест испове́дничества на ра́мена подъя́л еси́/ и, я́ко ле́гкое бре́мя, поне́сл еси́,/ архипа́стырский же по́двиг до́бре соверши́в,/ Ца́рствия Небе́снаго дости́гл еси́./ Те́мже Го́спода сла́вы моли́,/ дарова́ти нам мир и ве́лию ми́лость.

И ны́не, Богоро́дичен, глас то́йже:

Влады́чице, приими́ моли́твы раб Твои́х/ и изба́ви нас/ от вся́кия ну́жды и печа́ли.

Славосло́вие вели́кое. И отпу́ст.

НА ЛИТУРГИ́И

Блаже́нны от кано́на, пе́сни 3-я и 6-я.

Проки́мен, глас 1: Уста́ моя́ возглаго́лют прему́дрость/ и поуче́ние се́рдца моего́ ра́зум. Стих: Услы́шите сия́, вси язы́цы, внуши́те вси, живу́щии по вселе́нней.

Апо́стол ко Евре́ем, зача́ло 318.

Ева́нгелие от Матфе́я, зача́ло 11.

Прича́стен: В па́мять ве́чную бу́дет пра́ведник, от слу́ха зла не убои́тся.

Моли́тва

О, святи́телю Луко́, испове́дниче и уго́дниче Христо́в! Услы́ши нас, гре́шных, со умиле́нием припа́дающих к ра́це честны́х и многоцеле́бных моще́й твои́х, и принеси́ моли́тву на́шу к Ми́лостивому Человеколю́бцу Бо́гу, Ему́же ты ны́не со все́ми святы́ми предстои́ши. Испроси́ у Христа́ Бо́га на́шего, коему́ждо дар благопотре́бен и вся, я́же ко спасе́нию поле́зная, да утверди́т ны в ве́ре Правосла́вней и благоче́стии, я́ко изба́вльшеся от ко́зней лука́ваго, избе́гнем вся́кия вражды́, нестрое́ний, ересе́й и раско́лов.

О, цели́телю преди́вный и врачу́ безме́здный! Уврачу́й благода́тию, да́нною тебе́ от Бо́га, я́звы душ и теле́с на́ших, да не неисцеле́ни оты́дем из сея́ жи́зни вре́менныя, но да чи́сти и непоро́чни предста́нем Престо́лу Бо́жию, прославля́юще Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом  
Русской Православной Церкви  
05.05.2015 (журнал № 28).*